Mahahual

Mahahual is en Oort mit 920 Inwahners (Stand 2010) in dat Municipio Othón P. Blanco in’n Bundsstaat Quintana Roo, Mexiko. De Oort liggt direkt an de Costa Maya von de Karibische See.

 Geografie 

duum|Luftbild von en Deel von’n Oort
De Oort liggt op de Halvinsel twüschen de Bucht von Chetumal un de Karibische See. Vör de Küst doot Krallenriffs liggen, de Deel von dat Great Maya Reef sünd.

De Naveröörd sünd Río Huach un Xcalak in’n Süden, Chetumal, Calderitas un Luis Echeverria Álvarez in’n Süüdwesten, Pedro Antonio Santos un Limones in’n Noordwesten un Punta Herrera in’n Noordoosten.

 Historie 

De Oort weer fröher en Fischerdörp. Vondaag is aver vör allen de Tourismus för’n Oort wichtig un de Oort is von Hotels, Bars, Restaurants un Ladens präägt, de sik an Krüüzfohrttouristen richt, de an de Riviera Maya ünnerwegens sünd. De Krüüzfohrtscheep maakt an’n Anlegger von Costa Maya fast.

Aktivitäten för Touristen sünd ünner annern Swemmen, Duken, Snorkeln un Angeln.

Ok Utflöög na dat Atoll von Banco Chinchorro warrt von Mahahual ut anbaden.

An’n 21. August 2007 is de Oort von Hurrikan Dean swoor drapen worrn. 80 % von de Gebüüd in Mahahual hebbt dorbi Schaden nahmen. Ok Hurrikan Ernesto hett 2012 den Oort drapen.

 Weertschop un Infrastruktur 

duum|Krüüzfohrtschipp an’n Anlegger von Costa Maya
duum|Lüchttoorn von Mahahual
 Verkehr 

De eenzige Straat ut Mahahual rut föhrt in’n Noordwesten na de Carretera Federal 307 (MEX 307) twüschen Pedro Antonio Santos un Limones. De MEX 307 löppt in’n Süüdwesten na Bacalar un Chetumal un in’n Noorden över Felipe Carrillo Puerto na Playa del Carmen. Von Mahahual loopt ok Straten na Xcalak in’n Süden un Punta Herrera in’n Noordoosten, de aver in de beiden Öörd toenn sünd.

Bi Mahahual liggt de lüttje Flegerplatz Aeropuerto Regional de Mahahual.

För den Touristenverkehr is aver vör allen de Anlegger von Costa Maya wichtig, an den Krüüzfohrtscheep fastmaken doot.

 Weblenken 

Kategorie:Oort
Kategorie:Quintana Roo